CELEX: 62010TN0452
Language: el
Date: 2010-09-24 00:00:00
Title: Υπόθεση T-452/10: Προσφυγή-αγωγή της 24ης Σεπτεμβρίου 2010 — ClientEarth κατά Συμβουλίου

4.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/37
            
         Προσφυγή-αγωγή της 24ης Σεπτεμβρίου 2010 — ClientEarth κατά Συμβουλίου
   (Υπόθεση T-452/10)
   ()
   2010/C 328/64
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: ClientEarth (Λονδίνο, Ηνωμένο Βασίλειο) (εκπρόσωπος: S. Hockman QC, Barrister
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει ότι το καθού παρέβη τον κανονισμό (ΕΚ) 1049/2001 (1)·
            
         
               —
            
            
               να κρίνει ότι το Συμβούλιο παρέβη το άρθρο 294, παράγραφος 6 ΣΛΕΕ καθότι παρέλειψε να ενημερώσει πλήρως το Ευρωπαϊκό Κοινοβούλιο για τους λόγους που το οδήγησαν να καθορίσει τη θέση του σε πρώτη ανάγνωση·
            
         
               —
            
            
               να ακυρώσει την προσβαλλόμενη απόφαση της 26ης Ιουλίου 2010 (σχετ. 15/c/01/10), με την οποία το Συμβούλιο έδωσε αρνητική απάντηση στο πλαίσιο του άρθρου 8, παράγραφος 3 του κανονισμού (ΕΚ) 1049/2001, και δεν επέτρεψε την πρόσβαση στο έγγραφο 6865/09·
            
         
               —
            
            
               να διατάξει το καθού να επιτρέψει την πρόσβαση στο ζητούμενο έγγραφο· και
            
         
               —
            
            
               να καταδικάσει το καθού στα δικαστικά έξοδα του προσφεύγοντος βάσει του άρθρου 87 του Κανονισμού Διαδικασίας του Γενικού Δικαστηρίου περιλαμβανομένων και των εξόδων ενδεχομένων παρεμβαινόντων.
            
         
      Ισχυρισμοί και κύρια επιχειρήματα
   
   Με την παρούσα προσφυγή η προσφεύγουσα ζητεί, βάσει του άρθρου 263 ΣΛΕΕ την ακύρωση της αποφάσεως του Συμβουλίου της 26ης Ιουλίου 2010, με την οποία το καθού αρνήθηκε να επιτρέψει στον προσφεύγοντα να λάβει γνώσει του εγγράφου 6865/09 που περιέχει γνωμοδότηση της Νομικής Υπηρεσίας του καθού σχετικά με την πρόταση της Επιτροπής για μεταρρύθμιση του κανονισμού (ΕΚ) 1049/2001 και, ειδικότερα, τις προτεινόμενες από το Ευρωπαϊκό Κοινοβούλιο τροποποιήσεις που περιέχονται στην έκθεση Cashman.
   Με την προσφυγή του ο προσφεύγων προβάλλει τους ακόλουθους νομικούς ισχυρισμούς:
   
                
            
            
               Πρώτον, η προσβαλλομένη απόφαση συνιστά παράβαση του άρθρου 4, παράγραφος 2, δεύτερη περίπτωση του κανονισμού (ΕΚ) 1049/2001 και του άρθρου 294, παράγραφος 6, ΣΛΕΕ. Η γνωστοποίηση της ζητουμένης νομικής συμβουλής δεν θα έθιγε την προστασία των νομικών συμβουλών ούτε το συμφέρον του Συμβουλίου να ζητά και να λαμβάνει ειλικρινείς αντικειμενικές και δομημένες νομικές συμβουλές. Το στάδιο της πρώτης ανάγνωσης της νομοθετικής διαδικασίας πρέπει να περιλαμβάνει τη γνωστοποίηση των νομικών συμβουλών όσον αφορά το βάσιμο των προτεινομένων από το Ευρωπαϊκό Κοινοβούλιο τροποποιήσεων.
            
         
                
            
            
               Η προσβαλλομένη απόφαση συνιστά παράβαση του άρθρου 4, παράγραφος3, πρώτο εδάφιο του κανονισμού (ΕΚ) 1049/2001. Το άρθρο 4, παράγραφος 3, δεν έχει εφαρμογή στην προστασία των νομικών συμβουλών. Ακόμα και αν είχε εφαρμογή η γνωστοποίηση της ζητουμένης συμβουλής δεν θα έθιγε σοβαρά τη διαδικασία λήψεως αποφάσεων του Συμβουλίου. η γνωστοποίηση δεν θα έθιγε την ικανότητα της Νομικής Υπηρεσίας να εκπροσωπεί το Συμβούλιο σε δίκες, μακράν κάθε εξωτερικής επιρροής ούτε την ανεξαρτησία της Νομικής Υπηρεσίας του Συμβουλίου, ούτε και θα παρεμπόδιζε τις εσωτερικές συζητήσεις του Συμβουλίου επί των τροποποιήσεων του Κοινοβουλίου.
            
         
                
            
            
               Επιπλέον, η προσβαλλομένη απόφαση συνιστά παράβαση του άρθρου 4, παράγραφος 2, τελευταία περίπτωση και του άρθρου 4, παράγραφος 3, του κανονισμού (ΕΚ) 1049/2001, λόγω του ότι δεν εξετάστηκε το ζήτημα αν υπάρχει υπερισχύον δημόσιο συμφέρον στη γνωστοποίηση και λόγω της μη παραθέσεως λεπτομερούς αιτιολογίας της αρνήσεως αυτής. Το Συμβούλιο δεν σταθμίζει την προστασία των νομικών συμβουλών έναντι του δημοσίου συμφέροντος που συνιστά η δυνατότητα προσβάσεως στο έγγραφο, λαμβάνοντας υπόψη τα πλεονεκτήματα που πηγάζουν από την αύξουσα διαφάνεια και το γεγονός ότι η πρόσβαση στη ζητουμένη συμβουλή θα έδινε τη δυνατότητα στους πολίτες να μετέχουν αμεσότερα στη διαδικασία μεταρρύθμισης του κανονισμού (ΕΚ) 1049/2001 που αφορά σε μεγάλο βαθμό το κοινό δεδομένου ότι του παρέχει τη βάση επί της οποίας ασκεί το δικαίωμα προσβάσεως στα έγγραφα που έχουν στην κατοχή τους τα θεσμικά όργανα της ΕΕ.
            
         
                
            
            
               Τέλος, η προσβαλλομένη απόφαση συνιστά παράβαση του άρθρου 4, παράγραφος 6 του κανονισμού (ΕΚ) 1049/2001 λόγω αρνήσεως της μερικής προσβάσεως στο ζητούμενο έγγραφο.
            
         
      (1)  Κανονισμός 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).